*Cilj ovih smjernica je davanje jasnog uputstva svim potencijalnim aplikantima o procesu podnošenja projektnih prijedloga u okviru javnog poziva za organizacije civilnog društva za predaju prijedloga projekata.*

1. **Opći cilj poziva za predaju prijedloga projekata i prioriteti**

Opći cilj prijedloga projekata za OCD koje se bave pitanjima mladih koji se mogu predati u okviru Javnog poziva je jačanje partnerstva između organizacija civilnog društva, mladih i Općine Centar Sarajevo izgradnjom svijesti o korisnosti međusobne saradnje i podsticanje održivog dijaloga, a sve u cilju pružanja boljih usluga u lokalnoj zajednici.

**Teme definisane u Javnom pozivu su u skladu sa strateškim dokumentima Općine Centar Sarajevo i Europske Unije (dokumenti se mogu preuzeti na web stranici Općine Centar Sarajevo).**

Ovo je prilika da se pozovu sve organizacije civilnog društva koje imaju iskustvo u provedbi projekata za mlade, koje djeluju na području Općine Centar Sarajevo, da dostave prijedloge projekata koji su u vezi sa razvojnim ciljevima koji su navedeni u dokumentima; Zakona o mladima Federacije Bosne i Hercegovine, Strategija razvoja Općine Centar Sarajevo za period 2021-2027, Strategija prema mladima Općine Centar Sarajevo 2022.-2026., Agenda 2030, Rezolucija Vijeća Europske unije (2020/C 415/01), Europske agende za rad sa mladima.

Prioritetne teme na području Općine Centar Sarajevo su sljedeće:

1.Uključivanje mladih u procese donošenje oduka na lokalnom nivou;

2. Jačanje kapaciteta i osnaživanje mladih za saradnju u razvoju zajednice;

3. Umrežavanje mladih sa područja općine Centar Sarajevo sa mladima iz bratskih općina/gradova;

4. Međugeneracijska saradnja - pozitivne prakse;

5. Savjetovanje i pružanje podrške mladima kroz širenje znanja i informacija o različitim tematskim prioritetima, praksama, konceptima, metodama i alatima – neformalno obrazovanje.

**Minimalni uslovi i kriteriji za projekte koji će biti finansirani na osnovu projektnih prijedloga:**

|  |  |
| --- | --- |
| **UKLJUČIVANJE MLADIH U PROCESE DONOŠENJE ODUKA NA LOKALNOM NIVOU** | |
| Projektni prijedlog na ovu temu minimalno mora sadržavati sljedeće: | |
| PLAN AKTIVNOSTI | * Izradu i provedbu metoda inovativnog rješenja za moderne načine komuniciranje sa mladim i animiranje mladih za učešće u procesima donošenja odluka. * Izradu i provedbu silabusa za povećavanje kompetencija u razvoju mladih kako bi učestvovali u procesu donošenja odluka (teorijski dio/ edukacija) * Izradu i provedbu agende za praktičan rad sa mladima u procesu donošenja odluka (praktični dio) |
| CILJ PROJEKTA | * Povećanje povjerenja mladih osoba u organe lokalne vlasti |
| POŽELJNI PARTNERI (OPCIONALNO) | * Ministarstvo za nauku, visoko obrazovanje i mlade * Ostale NVO ili institucije koje se bave pitanjima mladih * Obrazovne institucije |

|  |  |
| --- | --- |
| **JAČANJE KAPACITETA I OSNAŽIVANJE MLADIH ZA SARADNJU U RAZVOJU ZAJEDNICE** | |
| Projektni prijedlog na ovu temu minimalno mora sadržavati sljedeće: | |
| PLAN AKTIVNOSTI | * Izradu i provedbu metoda za animiranje mladih osoba i komunikaciju u cilju jačanja kapaciteta za saradnju u razvoju zajednice * Izradu i provedbu inicijativa mladih osoba za promjenu u zajednici sa minimalno tri (3) mjesne zajednice sa područja Općine Centar * Pružanje tehničke i ostale podrške mladim osobama kako bi uspješno realizovali incijative ili prijedloge za promjene u zajednici |
| CILJ PROJEKTA | * Uspostava udruženja mladih/ neformalnih grupa mladih koji će se baviti pitanjima od značaja za mlade |
| POŽELJNI PARTNERI (OPCIONALNO) | * Ministarstvo za nauku, visoko obrazovanje i mlade * Ostale NVO ili institucije koje se bave pitanjima mladih * Obrazovne institucije |

|  |  |
| --- | --- |
| **UMREŽAVANJE MLADIH SA PODRUČJA OPĆINE CENTAR SARAJEVO SA MLADIMA IZ BRATSKIH OPĆINA/GRADOVA** | |
| Projektni prijedlog na ovu temu minimalno mora sadržavati sljedeće: | |
| PLAN AKTIVNOSTI | * Izradu i provedbu metoda uspostave komunikacije sa jednom od bratskih općina/ gradova; * Izradu i provedbu metoda uspostave komunikacije NVO koje se bavi pitanjima mladih sa područja Općine Centar Sarajevo sa NVO koje se bavi pitanjima mladih iz jedne od bratskih općina/ gradova; * Pružanje tehničke i ostale podrške mladim osobama kako bi uspješno realizovali incijative ili prijedloge kroz zajedničke projekte ili dijaloge koje vode ka promjeni u društvu, sa mladima iz bratskih općina/gradova |
| CILJ PROJEKTA | * Umrežavanje i razmjena iskustva mladih sa područja općine Centar sa mladima iz bratskih općina/gradova |
| PARTNERI | * Spisak bratskih općina i gradova je sastavni dio ovih Smjernica i nalazi se u prilogu |
| **MEĐUGENERACIJSKA SARADNJA - POZITIVNE PRAKSE** | |
| Projektni prijedlog na ovu temu minimalno mora sadržavati sljedeće: | |
| PLAN AKTIVNOSTI | * Izradu i provedbu agende animiranja mladih osoba za učešće u projektu, preuzimanje pozitivnih praksi osoba treće životne dobi i prenos znanja osobama treće životne dobi * Izradu i provedbu agende za praktičan rad osoba treće životne dobi sa mladima - prakse kako su oni radili i učili kroz praksu kako su pravili bolje društvo u lokalnoj zajednici kroz: sport, muziku i kulturu, radne akcije, ekologiju, itd ... * Izradu i provedbu agende za praktičan rad mladih osoba sa osobama treće životne dobi - prakse modernog digitalnog doba. |
| CILJ PROJEKTA | * Umrežavanje i razmjena iskustva mladih sa osobama treće životne dobi sa područja općine Centar |
| POŽELJNI PARTNERI (OPCIONALNO) | * Centri za zdravo starenje Općine Centar Sarajevo * Ostale NVO ili institucije koje se bave pitanjima mladih * Ostale NVO ili institucije koje se bave pitanjima osoba treće životne dobi * Obrazovne institucije |

|  |  |
| --- | --- |
| **SAVJETOVANJE I PRUŽANJE PODRŠKE MLADIMA KROZ ŠIRENJE ZNANJA I INFORMACIJA O RAZLIČITIM TEMATSKIM PRIORITETIMA, PRAKSAMA, KONCEPTIMA, METODAMA I ALATIMA – NEFORMALNO OBRAZOVANJE.** | |
| Projektni prijedlog na ovu temu minimalno mora sadržavati sljedeće: | |
| PLAN AKTIVNOSTI | * Izrada i provedba silabusa za povećavanje kompetencija mladih putem organizovanje mjesečnih savjetodavnih sastanaka mladih pojedinaca koji su ostvarili uspjehe u različitim sferama života. * Izrada i provedba praktičnih mjesečnih radionica-simulacija za povećavanje kompetencija i osposobljavanja mladih u različitim poslovima i sferama života. * Izradu i provedbu metoda za animiranje uspješnih pojedinaca ili pravnih lica u prenosu znanja i informacija o različitim tematskim prioritetima, praksama, konceptima, metodama i alatima mladim osobama sa područja općine Centar Sarajevo |
| CILJ PROJEKTA | * Povećanje kompentencija i znanja mladih osoba kroz neformalno obrazovanje |
| POŽELJNI PARTNERI (OPCIONALNO) | * Javne ličnosti, uspješni pojedinci * Ostale NVO ili institucije koje se bave pitanjima mladih * IT kompanije * Obrazovne institucije |

1. **Iznosi finansijskih sredstava (grantova) za projekte**

Na ovaj javni poziv mogu se predati projekti čiji je zahtijevani budžet u rasponu između **5.000 KM i 15.000 KM**. Vrijednost projektnih prijedloga koji će biti dodijeljeni u okviru ovog poziva **mora biti** između sljedećeg minimalnog i maksimalnog iznosa:

* minimalan iznos: 5.000,00KM
* maksimalan iznos: 15.000,00KM
* Općina Centar Sarajevo zadržava pravo da ne dodijeli sva dostupna finansijska sredstva. Grantom koji se dodjeljuje u okviru ovog poziva mogu se finansirati administrativni troškovi i troškovi osoblja u maksimalnom iznosu od **20%** od zahtijevanog iznosa (Budžetske stavke: 1. ljudski resursi, 2. putovanje/prijevoz i 3. uredski troškovi), projekti koji se baziraju na investicionim ulaganjima, adaptaciji ili izgradnji kapitalnih objekata, ili na kupovinu opreme u iznosu od **30%**, ostatak finansijskih sredstava trebalo bi predvidjeti za programske aktivnostiprojekta (Budžetske stavke: 4. projektni troškovi 5. vidljivost 6. ostali troškovi – indirektni troškovi), od kojih u maksimalnom iznosu od po **5%** može predvidjeti za troškove vidljivosti i ostale (indirektne) troškove, od ukupne vrijednosti odobrenog budžeta.

1. **Informativne sesije:**

Informativni sastanak (otvoreni dani) će se održati 19. jula 2023. godine od 10:00 do 12:00 sati u prostorijama Centra Kulture i Mladih (CKM) Općine Centar Sarajevo, ulica Jelićeva. 1, Sarajevo. Potencijalni aplikanti će tokom sastanka biti detaljnije upoznati sa pozivom, načinom prijavljivanja, kriterijima, itd. Tokom trajanja Javnog poziva organizacije civilnog društva će biti pružena dodatna podrška kroz usluge konsultanta - mentora. Planirano je da sastanci sa mentorom budu organizovani u sljedećim terminima:

• Prvi sastanak sa mentorom - 26. juli 2023. godine sa početkom u 10,00 sati u prostorijama Centra Kulture i Mladih (CKM) Općine Centar Sarajevo, ulica Jelićeva. 1.

• Drugi sastanak sa mentorom - 02. august 2023.godine sa početkom u 10,00 sati u prostorijama Centra Kulture i Mladih (CKM) Općine Centar Sarajevo, ulica Jelićeva. 1.

1. **Opšte informacije o pozivu za predaju prijedloga projekata**

**Obavezna dokumentacija** treba da sadrži sljedeće dokumente i dostavlja se **u jednom štampanom i elektronskom (USB) primjerku:**

### **Projektni prijedlog** (word format Aneks 1)

### **Pregled budžeta/proračuna** (excel format - Aneks 2)

### **Matrica logičkog okvira** (word format - Aneks 3)

### **Plan aktivnosti i promocije** (word format - Aneks 4)

|  |
| --- |
| *Napomena: Navedena dokumentacija je obavezna, kao i korištenje formi koje su date u sklopu ovog Javnog poziva. Korištenje drugih formi u sklopu osnovne dokumentacije i/ili nepotpuna obavezna dokumentacije će biti razlog za diskvalifikaciju.* |

Dodatna dokumentacija je vrlo važan dio projektne dokumentacije i treba biti kompletirana kako bi prijedlog projekta mogao biti evaluiran. Dodatna dokumentacija se dostavlja samo u elektronskom primjerku **(USB -** na kojem je i set obavezne dokumentacije) i treba da sadrži slijedeće skenirane dokumente:

* važeće rješenja o registraciji organizacije u BiH (za nosioca projekta/podnosioca i eventualne partnere na projektu),
* statuta organizacije (podnosilac projekta i partneri),
* identifikacijski broj,
* uvjerenje o izmirenim poreskim obavezama,
* uvjerenje o izmirenim doprinosima za zaposlene, ako ima zaposlenih u organizaciji (ako nema zaposlenih priložiti izjavu da nema zaposlenih),
* popunjena forma Administrativni podaci o podnosiocu prijedloga projekta (word format - Aneks 5),
* popunjena Finansijska identifikaciona forma (word format - Aneks 6),
* popunjena i potpisana Izjava o podobnosti (word format - Aneks 7),
* završni godišnjeg finansijskog izvještaja za 2022. godinu (dokument bilans stanja i bilans uspjeha) koji je ovjeren od strane nadležne agencije za finansijsko poslovanje i licenciranog i ovlaštenog knjigovođe,
* opisni izvještaj o realizovanim projektima za prethodnu godinu za ranije osnovane organizacije, odnosno program rada za tekuću ili narednu godinu za novoosnovane organizacije,
* podaci o osobama koje realizuju projekat (kraći CV sa dokazima),
* za projekte koji se planiraju provoditi u objektima koji su u vlasništvu Općine Centar, potrebno je priložiti saglasnost direktora istih,
* za projekte koji će se realizovati u obrazovnim institucijama, obavezno je dostaviti saglasnost/odobrenje nadležnog ministarstva,
* popunjena Lista za provjeru (word format - Aneks 8).

U slučaju da projekt bude odobren originali gore navedenih dokumenata mogu biti traženi na uvid.

1. **Ko može aplicirati?**

Učešće u ovom javnom pozivu je otvoreno, na jednakim osnovama, za sve formalno registrovane OCD/NVO (udruženja/udruge ili fondacije), u skladu sa važećim zakonskim propisima u Bosni i Hercegovini.

Da bi se prijavili na javni poziv podnosioci projekata moraju:

* biti pravno lice neprofitabilnog karaktera registrovano u BiH u skladu sa važećim zakonskim propisima (udruženje/udruga ili fondacija);

Potencijalni podnosioci projekata ne mogu učestvovati u pozivu ili dobiti grantove ukoliko uz prijedlog projekta ne dostave potpisanu izjavu o podobnosti (Aneks 7).

Podnosioci projekata će biti isključeni iz učešća u pozivu ili iz dodjeljivanja grantova ako su u trenutku poziva za predaju prijedloga projekata:

1. subjekti sukoba interesa;
2. krivi za davanje lažnih informacija strani ovlaštenoj za ugovore, koje su potrebne kao preduslov za učestvovanje u pozivu za predaju prijedloga projekata ili ako nisu dostavili potrebne informacije;
3. pokušali doći do povjerljivih informacija, uticali na komisiju za evaluaciju ili stranu ovlaštenu za ugovore tokom procesa evaluacije poziva za predaju prijedloga projekata.
4. **Partnerstva i podobnost partnera**

Podnosioci projekta mogu aplicirati samostalno ili u partnerstvu sa drugim organizacijama civilnog društva/nevladine organizacijama.

**Partnerske organizacije**

Partneri na projektu mogu biti druge organizacije civilnog društva. Ukoliko partneri podnosioca učestvuju u kreiranju i implementaciji projekta, troškovi koje oni naprave potpadaju pod ista pravila, kao i oni koje napravi sam podnosilac prijedloga, što znači da partnerske organizacije moraju zadovoljiti iste uslove podobnosti kao i podnosilac. Ako se prijavi u partnerstvu, „podnosilac“ će biti vodeća organizacija, a ako bude izabran kao ugovorna strana „korisnik“, snosit će u potpunosti pravnu i finansijsku odgovornost za izvršenje projekta. Izjava o partnerstvu mora biti ispravno popunjena i predana istovremeno sa aplikacijom/prijavom.

**Saradnici**

Druge organizacije i/ili institucije koje su neophodne kako bi se osigurala uspješna realizacija mogu biti uključene u projekat (škole, vrtići, muzeji i sl.). Ovakve organizacije, institucije mogu dati doprinos u realizaciji projektnih aktivnosti, aline mogu biti korisnici sredstavakoja se dodjeljuju putem ovog javnog poziva?

1. **Trajanje**

**Trajanja svakog projekta ne može biti kraće od dva mjeseca niti duže od četiri mjeseci,**

**a izabrani projekti trebaju da se provedu do kraja decembra 2023. godine.**

1. **Lokacija**

Projekti moraju biti implementirani isključivo na području Općine Centar Sarajevo, osim aktivnosti za koje ne postoje pretpostavke (uslovi) da se odvijaju na teritoriji Općine, a čija su ciljna grupa građani Općine Centar Sarajevo.

1. **Vrste projekata**

Projekti koji se finansiraju trebaju biti pripremljeni u skladu sa Javnim pozivom. Projektni prijedlozi trebaju jasno zadovoljavati minimalne uslove i kriterije iskazane kroz teme javnog poziva, odnosno projekti trebaju biti kreirani kao odgovor na specifične potrebe lokalne zajednice i određenu ciljnu grupu identifikovanu Javnim pozivom.

Projekti, pored gore navedenih minimalnih uslova i kriterija, bi se trebali sastojati od nezavisnih operativnih aktivnosti sa jasno formulisanim operativnim ciljevima, ciljnim grupama i planiranim ishodima.

Projekti trebaju biti integrisani na način da metodološki set aktivnosti, kreiran da ostvari određene specifične ciljeve i rezultate unutar ograničenog vremenskog okvira.

**Finansiranje općeg programa rada (redovne aktivnosti) organizacije aplikanta ili nekog od partnera na projektu nije predviđeno kroz ovaj javni poziv.** U redovne aktivnosti spadaju npr. učešće sportskih klubova u ligaškim takmičenjima, tradicionalnim turnirima ili učešće kulturno-umjetničkih društava na tradicionalnim manifestacijama koje se već održavaju i sl.

**Sljedeći projekti neće biti finansirani kao dio projektnih prijedloga po ovom javnom pozivu:**

* Projekti udruženja koja nisu ispunila minimalne uslove i kriterije;
* Projekti udruženja koja nisu izvršila svoje obaveze po ranije odobrenim projektima finansiranim iz budžeta Općine;
* Projekti koji se isključivo odnose na jednokratne manifestacije, osim u slučajevima kada su dio trajnijeg i sveobuhvatnijeg projekta, projekti koji se odnose na povremene konferencije, osim ako su neophodne za uspješnu implementaciju projekta;
* Projekti koji se odnose na finansiranje redovnih aktivnosti podnosioca projektnog prijedloga ili njihovih partnera;
* Finansiranje projekata koji su već u toku ili su završeni;
* Projekti koji se baziraju na investicionim ulaganjima, adaptaciji ili izgradnji kapitalnih objekata, ili na kupovinu opreme u iznosu većem od **30%;**
* Projekti kojima je predviđen dio administrativnih troškova (ljudski resursi, putovanja/prijevoz, kancelarijski troškovi) veći od **20%** od ukupnih troškova projekta;
* Projekti koji predstavljaju individualna sponzorstva/stipendije za školovanje ili za učestvovanje u radionicama, seminarima, konferencijama, kongresima, trening kursevima;
* Projekti koji su usmjereni prema vjerskim ciljevima i aktivnostima;
* Projekti koji su usmjereni prema političkim aktivnostima;
* Projekti koji su namijenjeni za isključivu dobit pojedinca, odnosno projekti koji nemaju značaj za lokalnu zajednicu;
* Dodjeljivanje humanitarne pomoći (humanitarni paketi, direktne novčane ili materijalne pomoći, i sl.);
* Dodjeljivanje novčanih nagrada učesnicima/korisnicima u projektu ili nakon projekta;
* Projekti koji se zasnivaju na dodjeljivanju sredstava trećoj strani

Ukoliko gore navedene aktivnosti čine okosnicu projekta, evaluaciona komisija će projekte **diskvalifikovati.**

**Evaluaciona komisija će po sljedećim osnovama diskvalifikovati projekte koji nisu u skladu sa javnim pozivom:**

* Projekti koji traju kraće od 2 ili duže od 4 mjeseci u periodu septembar 2023.  do decembar 2023. godine a koje je trajanje predviđeno trajanje projekata po ovom javnom pozivu;
* Projekti čiji je zahtijevani budžet ispod minimuma 5.000,00 KM ili preko maksimuma 15.000,00 KM;
* Projekti koji nisu namijenjeni mladima Općine Centar Sarajevo;
* Projekti koji imaju diskontinuitet u realizaciji aktivnosti (jedan ili više mjeseci u toku trajanja projekta nisu predviđene aktivnosti na projektu);
* Projekti čiji budžet nije u skladu sa pravilima ovog javnog poziva.
* Projekti koji ne ispunjavaju minimalne uslove i kriterije koji su postavljeni u sklopu tema Javnog poziva.

1. **Broj prijedloga projekata i grantova po aplikantu**

Aplikant može predati više od jednog projektnog prijedloga sa odvojenim prijavnim formularima i dokumentacijom za svakog od njih, a finansirat će se samo jedan uspješno ocijenjen i odabran projekat.

1. **Gdje i kako preuzeti i poslati aplikacije**

Dokumentacija i informacije vezane za prijavu na Javni poziv za općinu Centar Sarajevo mogu se preuzeti sa službene web stranice općine [www.centar.ba](http://www.centar.ba).

Ispunjena aplikacija sa obaveznom dokumentacijom dostavlja seu jednom (1) primjerku u štampanoj formi, a kompletnu dokumentaciju (obaveznu i dodatnu) potrebno je dostaviti skeniranu i u elektronskoj formi (USB) u zatvorenoj koverti preporučenom poštom ili na protokol Općine tokom radnih dana (ponedjeljak-petak), sa naznakom „Za javni poziv organizacijama civilnog društva/nevladinim organizacijama za predaju projekata“ na adresu:

Općina Centar Sarajevo

Ulica Mis Irbina br. 1

71 000 Sarajevo, Bosna i Hercegovina

Rok za predaju aplikacija je **9. August 2023. godine**. Aplikacije koje budu pristigle poslije navedenog roka biti će razmatrane jedino u slučaju da poštanski žig ukazuje na datum slanja prije zvaničnog isteka roka.

Aplikacije poslane na bilo koji drugi način (npr. faksom ili e-mailom) **neće biti uzete u razmatranje**.

Aplikacije poslane na bilo koji drugi način (npr. faksom) **neće biti uzete u razmatranje**.

Vanjska strana koverte mora sadržavati naziv poziva za predaju prijedloga projekata, puno ime i adresu aplikanta, puni naziv projekta i riječi **“Ne otvarati prije zvaničnog otvaranja”**.

Aplikanti bi prije predaje prijedloga projekta trebali potvrditi da je aplikacija kompletna, tako što će ispuniti listu za provjeru (aneks 8) koja je sastavni dio aplikacije.

**NAPOMENA: Dostavljena aplikacija, odnosno projektna dokumentacija ostaje u arhivi jedinice lokalne samouprave i ne vraća se aplikantu.**

1. **Evaluacija i odabir prijedloga projekata**

Projektne prijedloge razmotrit će i procijeniti Komisija za ocjenjivanje i odabir projekata. Komisiju čine dva predstavnika/ce Općine Centar Sarajevo, dva predstavnika/ce radnih tijela općinskog vijeća Općine Centar Sarajevo i jedan predstavnik organizacija civilnog društva sa područja Općine Centar Sarajevo.

***NAPOMENA: Proces prijave za izbor i odabir predstavnika/ce OCD će biti realizovan po okončanju javnog poziva za predaju projektnih prijedloga.***

Komisija za ocjenu i odabir projekata će vršiti procjenu u sljedećim fazama:

1. Ispunjavanje administrativnih uslova

* Potvrda da je aplikacija/prijava sadrži obaveznu dokumentaciju koja je kompletno popunjena - kao takva može biti evaluirana;
* Dokumentacija dostavljena u traženom broju primjeraka (jedan štampani primjerka obavezne dokumentacije i elektronski primjerak, sa setom obavezne i dodatne dokumentacije, na ili USB-u);

1. Ispunjavanje uslova koji se tiču podnosioca prijedloga, partnera i aktivnosti

* Potvrda da podnosilac prijedloga, partneri (i saradnici, ako postoje), kao i aktivnosti, ispunjavaju uslove navedene u Smjernicama javnog poziva- poglavlja 5, 6, 7, 8, 9. i 10;

1. Procjena kvaliteta projekta i finansijska evaluacija.

Procjena kvaliteta projekta, uključujući i predloženi budžet, vršit će se u skladu sa kriterijima utvrđenim u tabeli za ocjenjivanje, koja je sastavni dio ovog dokumenta. Postoje dvije vrste kriterija za evaluaciju: kriteriji za odabir i kriteriji za dodjelu sredstava.

Cilj kriterija za odabir je da pomognu procjenu finansijskih i operativnih sposobnosti aplikanata kako bi se osiguralo da oni:

* imaju stabilna i dovoljna finansijska sredstva za vlastiti rad tokom cjelokupnog perioda implementacije projekta;
* posjeduju profesionalne sposobnosti i kvalifikacije potrebne za uspješnu implementaciju kompletnog projekta. Ovo se odnosi i na partnere podnosioca prijedloga.

Kriteriji za dodjelu sredstava omogućavaju da se kvalitet predatih projekata procijeni na osnovu postavljenih prioritetnih oblasti, a sredstva odobre po osnovu aktivnosti koje maksimiziraju opći efekat samog javnog poziva za predaju prijedloga projekata. Kriteriji se odnose na značaj predloženog projekta, usaglašenost projekta sa ciljem poziva i prioritetnim oblastima, kvalitet projekta, očekivane rezultate, održivost projekta i racionalnost traženih sredstava.

**MOLIMO VAS DA OBRATITE PAŽNJU NA SLJEDEĆE BITNE INFORMACIJE:**

**Sistem bodovanja:** Kriteriji ocjenjivanja podijeljeni su na sekcije i podsekcije.

**Svaka podsekcija se obavezno ocjenjuje ocjenama između 1 i 5 na sljedeći način: 1 = veoma loše; 2 = loše; 3 = odgovarajuće; 4 = dobro; 5 = veoma dobro.**

Svaki član komisije potpisuje svoju individualnu tabelu za ocjenjivanje, a svi članovi zajedno potpisuju zbirnu tabelu za svaki projektni prijedlog. Rangiranje projektnih prijedloga se vrši na način da je prvoplasirani projektni prijedlog onaj koji ima najveći zbir bodova zatim slijedi projekat sa prvim sljedećim nižim zbirom bodova i tako do najnižeg zbira osvojenih bodova.

Samo projekti koji su dobili preko 50 bodova će biti razmatrani za finansiranje, jer projektni prijedlozi ispod ovog praga nisu zadovoljili postavljene standarde te bi efikasnost njihove provedbe mogla biti upitna.

Odluka o odobrenju granta zasnovana je na ukupnom broju projekata koji mogu biti finansirani u okviru raspoloživih sredstava. Prioritet pri odobravanju sredstava imat će projekti sa najvećim brojem bodova.

Ukoliko Komisija za ocjenu i odabir projekata ocijeni da je 75 % rezultata i aktivnosti u dostavljenom projektnom prijedlogu u skladu sa kriterijima javnog poziva, projektni prijedlog će biti klasifikovan kao uslovno odobren. U rang listi će biti jasno naznačeni projekti koji su uslovno odobreni.

Komisija za ocjenu i odabir projekata će naznačiti koji rezultati i aktivnosti, u okviru projektnog prijedloga, trebaju biti korigovani da bi projekat bio konačno odobren. Svaka od organizacija civilnog društva, čiji projektni prijedlozi budu klasifikovani kao uslovno odobreni, biti će obavještena o zaključcima Komisije pismenim putem. Podnosiocima prijava koji pristanu na predložene korekcije biti će odobrena sredstva u skladu sa predloženim izmjenama.

**Napomena o Sekciji 1. Finansijski i operativni kapacitet podnosioca prijave**

Ukoliko je ukupan zbir u Sekciji br.1 niži od 10 bodova, projekt će biti isključen iz daljeg evaluacionog procesa, jer je procijenjeno da OCD nema minimalne kapacitete za kvalitetnu implementaciju predloženog projekta.

**Napomena o Sekciji 2. Relevantnost**

Ukoliko je ukupan zbir u Sekciji 2, niži od 18 bodova, projekt će biti isključen iz daljeg evaluacionog procesa, jer ovakva procjena podrazumijeva da, iako podnosilac prijave zadovoljava finansijske i operativne kapacitete, sama projektna ideja nije relevantna niti u skladu sa definisanim prioritetima iz javnog poziva, te ne utiče u dovoljnoj mjeri na zadovoljavanju potreba lokalne zajednice.

**Tabela za evaluaciju**

|  |  |  |
| --- | --- | --- |
| **Sekcija** | **Maksimalan broj bodova** | **Ocjena** |
| **1. Finansijski i operativni kapacitet** | **15** |  |
| 1.1 Da li aplikant i partneri imaju dovoljno **iskustvo u upravljanju projektima**? | 5 |  |
| 1.2 Da li aplikant i partneri imaju dovoljne **stručne kapacitete**? (posebno poznavanje pitanja na koje se projekt odnosi) | 5 |  |
| 1.3. Da li aplikant i partneri imaju dovoljne **upravljačke kapacitete**?  (uključujući osoblje, opremu i sposobnost za upravljanje budžetom projekta)? | 5 |  |
| **2. Relevantnost** | **25** |  |
| 2.1. Koliko je projekt relevantan u odnosu na **cilj** i jedan ili više **prioriteta** javnog poziva?  Napomena: ocjena 5 (veoma dobro) može se dobiti samo ako se projekt odnosi barem na **jedan od prioriteta.** | 5 |  |
| 2.2 Koliko su jasno definisani i strateški odabrani oni koji su uključeni u projekt (posrednici, krajnji korisnici, **ciljne grupe**)? | 5 |  |
| 2.3 Da li su **potrebe ciljne grupe** i krajnjih korisnika jasno definisane i da li im projekt prilazi na pravi način? | 5 |  |
| 2.4 Da li projekt posjeduje **dodatne kvalitete**, kao što su inovativani pristup i modeli dobre prakse? | 5 |  |
| 2.5 Da li prijedlog zagovara **model politike baziran na pravima** i da li to ima uticaja na podređene grupe? (promocija jednakosti spolova i jednakih mogućnosti, zaštita prirodne sredine, inter-etnička suradnja, problematika omladine, itd) | 5 |  |
|  | | |
| **3. Metodologija** | **20** |  |
| 3.1 Da li su **plan aktivnosti** i predložene **aktivnosti** odgovarajuće, praktične i dosljedne ciljevima i očekivanim rezultatima? | 5 |  |
| 3.2 Koliko je konzistentan cjelokupan dizajn projekta? (a naročito, da li odražava analizu uočenih problema, moguće spoljne faktore ) | 5 |  |
| 3.3 Da li je nivo **uključenosti i angažovanje partnera u realizaciji** projekta zadovoljavajući? Napomena: ukoliko nema partnera, ocjena će biti **1** | 5 |  |
| 3.4 Da li projekt sadrži **objektivno mjerljive indikatore** rezultata aktivnosti? | 5 |  |
|  | | |
| **4. Održivost** | **25** |  |
| 4.1 Da li će aktivnosti predviđene projektom imati **konkretan uticaj** na ciljne grupe? | 5 |  |
| 4.2 Da li će projekt imati **višestruki uticaj**? *(uključujući mogućnost primjene na druge ciljne grupe ili implementaciju u drugim sredinama i/ili produžavanje efekata aktivnosti kao i razmjene informacija o iskustvima sa projekta)* | 5 |  |
| 4.3 Da li su očekivani rezultati predloženih aktivnosti institucionalno **održivi?** *(Da li će strukture koje omogućuju da se aktivnosti nastave postojati na kraju projekta? Da li će postojati lokalno “vlasništvo” nad rezultatima projekta?)* | 5 |  |
| 4.4Da li su očekivani rezultati predloženih aktivnosti **održivi**? (*kakav će biti strukturalni utjecaj provedenih aktivnosti – npr. da li će doći do poboljšanja pravne rgulative, metoda i pravila ponašanja, itd.)?* | 5 |  |
| 4.5 Da li je vjerovatno da će očekivani dugoročni rezultati imati utjecaja na lokalne ekonomske uslove i/ili kvalitet života u ciljnim područjima? | 5 |  |
|  | | |
| **5. Budžet i racionalnost troškova** | **15** |  |
| 5.1 Da li je odnos između procijenjenih troškova i očekivanih rezultata zadovoljavajući? | 5 |  |
| 5.2 Da li su predloženi troškovi **neophodni** za implementaciju projekta? | 5 |  |
| 5.3 Budžet  - da li je budžet jasan i da li uključuje i narativni dio? (omogućena opravdanost za tehničku opremu)  - da li je zadovoljen princip prema kom administrativni i troškovi osoblja ne prelaze 20% ukupnih troškova?  - gdje je primjenjivo, da li su priložene biografije i opisi radnih mjesta? | 5 |  |
| **Maksimalni ukupni zbir** | **100** |  |

**Obavještenje o odluci**

Rezultati će biti objavljeni na web stranici Općine Centar Sarajevo: [www.centar.ba](http://www.centar.ba), kao i na oglasnoj ploči u zgradi Općine Centar Sarajevo, u roku od 30 radnih dana od zatvaranja javnog poziva.

Svi aplikanti koji su predali prijedloge projekata, koji su prihvaćeni ili odbijeni, bit će obaviješten u pisanoj formi o odluci u vezi sa njihovim prijedlogom projekta.

Odluka o odbijanju prijedloga projekata ili neodobravanju sredstava biće donesena ukoliko:

* podnosilac prijedloga ili jedan ili više njegovih partnera ne ispunjavaju uslove za učešće na javnom pozivu;
* projektne aktivnosti nisu prihvatljive (npr. predložene aktivnosti izlaze izvan okvira poziva za predaju prijedloga projekata, projekat po predviđenom trajanju prelazi maksimalni dozvoljeni vremenski period ili je manji od minimalnog, zahtijevana suma novca je veća od maksimalne dozvoljene sume ili manja od minimalne, itd.);
* prijedlog projekta nije bio dovoljno relevantan ili finansijski i operativni kapaciteti podnosioca prijedloga nisu dovoljni, ili su projekti koji su izabrani bili superiorniji po ovim pitanjima;
* je prijedlog projekta ocijenjen kao tehnički i finansijski inferioran u odnosu na izabrane prijedloge projekata.

**Uslovi koji se odnose na implementaciju projekta nakon odluke o dodjeli sredstava**

Nakon donošenja odluke o dodjeli sredstava (granta), organizaciji civilnog društva čiji je projekat odobren od strane Općine biti ponuđen odgovarajući ugovor za implementaciju projekta. Prije potpisivanja ugovora Općina ima pravo od organizacije civilnog društva zatražiti da izvrši određene izmjene na projektnom prijedlogu kako bi se uskladio sa pravilima i procedurama implementacije.

|  |  |
| --- | --- |
| **LISTA ANEKSA** | |
| **Aneks 1** Projektni prijedlog  **Aneks 2** Pregled budžeta  **Aneks 3** Logički okvir rada  **Aneks 4** Plan aktivnosti i promocije | **Aneks 5** Administrativni podaci o aplikantu  **Aneks 6** Finansijska identifikaciona forma  **Aneks 7** Izjava o podobnosti  **Aneks 8** Lista za provjeru |